《为老人寿苏盐》
宋代·廖行之

司寇家声远，开元相业尊。
亚燕推手笔，刺暴赋箎埙。
无逸隋图在，居延汉节存。
二天公覆盖，六印气雄浑。
美玉蓝田裔，洪河积石源。
人材钟盛世，候伯萃高门。
龙集天津尾，杓携井络坤。
策加三卦候，蓂改四朝昏。
兆梦熊罴喜，仪庭鸑鷟鶱。
崧高真气宇，佛祖是心原。
标准仪中外，才猷剸剧烦。
枢庭陪国论，江介辅侯藩。
忠力宣僚寀，勋庸简帝阍。
皇华分使节，风采动輶轩。
煮摘三湘富，澄清九郡恩。
融融流叶气，蔼蔼载谣言。
望洽青毡旧，荣须锡马蕃。
金瓯披姓字，芝诏下天垣。
卿月当联棘，王庭合簉鵷。
蓬壶开寿域，斗柄楫芳樽。
蟠实来仙木，松膏出老根。
祝公千岁寿，带砺见调元。

作者简介：廖行之（1137～1189） ，字天民，号省斋，南宋衡州（今湖南省衡阳市）人。孝宗淳熙十一年（1184）进士，调岳州巴陵尉。未数月，以母老归养。告满，改授潭州宁乡主簿，未赴而卒，时淳熙十六年。品行端正，留心经济之学。遗著由其子谦编为《省斋文集》十卷，已佚。